
Profesorul Cătălin Raiu, expert în libertatea religioasă a OSCE, spune într-un interviu că în 
România se observă, cu ocazia pandemiei, „o relativizare generalizată a drepturilor și 
libertăţilor cetățenești, amatorism în privinţa guvernării ca acţiune politică de raţionalizare 


a spaţiului public, precum și o rutinizare a analfabetismului în zona libertăţii religioase”. 


Profesorul Raiu consideră că decidențţii din România iau decizii în zona religioasă fără să 


ştie sau să vrea să cunoască ce este libertatea religioasă şi care sunt reperele în această zonă. 


„Ce se observă la noi, spre deosebire de Occident, este o relativizare generalizată a 
drepturilor și libertăţilor cetățenești, amatorism în privinţa guvernării ca acţiune politică de 
raţionalizare a spaţiului public, precum și o rutinizare a analfabetismului în zona libertăţii 


religioase. Cu alte cuvinte, decidenţii nici nu știu, nici nu întreabă, nici nu vor să ştie ce este 


libertatea religioasă, fixându-și pentru luarea deciziilor fie repere din media, fie înţelegeri 


netransparente de tip corporatist”, a afurmat el în interviul acordat Revistei Sinteza. 


Cătălin Raiu refuză să pună deciziile luate de decidenţi pe baza apartenenţei acestora la alte 
culte decât cel majoritar, „A merge pe această ipoteză înseamnă nu doar a ne afla într-o 


culpă metodologică, dar mai ales a invita la ură religioasă”. 


Profesorul Raiu spune că Biserica a preferat să ajute comunităţile aflate în impas, „să se 
replieze în online şi filantropie, nu să-și negocieze de pe poziţii de forţă autoritatea în 
societate”, dar în același timp, această poziţie nu trebuie confundată „cu lipsa de frustrare a 


cetăţenilor în faţa disproporţiei cu care viaţa religioasă a fost restricționată”. 


„Standardele internaţionale spun că libertatea religioasă poate fi restricţionată doar cu 
îndeplinirea simultană a mai multor condiţii: modalitatea de restricţionare să fie cuprinsă 
în lege, să nu discrimineze faţă de alte domenii ale societăţii sau între diverse comunităţi 
religioase, să fie proporţională cu binele general urmărit (în cazul nostru, cu sănătatea 
generală a populaţiei) și să se păstreze în logica neutralității statului faţă de viaţa religioasă. 
Nu numai că aceste condiţii au lipsit în cazul României, dar autorităţile n-au reușit să arate 
empatie cu oamenii și să comunice constructiv, ci pe un ton despotic şi negativ, ceea ce a 
dus mai întâi la confuzie, iar mai apoi a împins nervii la maxim, mai ales ai celor care-şi 


doreau să participe la pelerinajele din luna octombrie”, a continuat specialistul. 


Președintele FoRB afirmă că dacă nu se ia poziţie acum în privinţa intervenţiei statului în 


practica de cult, atunci această intruziune se va repeta. 


„Dacă în cazul unei pandemii guvernului i se permite să intervină şi să modifice practici de 
cult care au în spatele lor o logică teologică și spirituală și acest lucru nu este semnalat și 
contestat, înseamnă că pe viitor restricţii asemănătoare pot fi aplicate prin invocarea 
precedentului. Tocmai de aceea, restricționarea abuzivă a libertăţii religioase în timpul 
pandemiei e o temă și o teamă care nu ar trebui să intereseze numai pe cei credincioși, ci 
pe toată lumea, pentru că atitudinea despotică a autorităţilor într-un anumit domeniu și 
care nu este sancţionată la momentul respectiv se poate multiplica şi în celelalte domenii. 
Așadar, cu toţii trebuie să fim precauțţi faţă de restricţionările prin intermediul legii (rule BY 
law) care iau aparenţa celor în baza legii (rule OF law). Întrebare retorică: La următoarea 
panică din media în care se invocă o creştere alarmantă a cazurilor de gripă, sistăm din nou 


Euharistia, pelerinajele sau alte acte liturgice?”, a explicat Cătălin Raiu. 


Acesta spune că asistăm la umilirea credincioşilor, deși în statul modern, ateul și 


credinciosul sunt pe poziţii egale. 


„Iot în dezacord cu neutralitatea și cu libertatea religioasă este modul în care este 
portretizat „pupătorul de moaște”, ca adeptul unei teologii retrograde și superstițioase. Însă, 
din perspectiva libertăţii religioase, ateul este egal cu credinciosul, iar pupătorul 
superstițios de moaște cu cel mai rafinat filosof. Spiritul democratic și consensual al 
libertăţii religioase ne impun să ne raportăm egal la toate aceste tipologii, toate fiind la fel 


de legitime în ordinea democraţiei. 


Parcă mai mult decât în alte perioade, adăugându-se argumente de natură sanitară, asistăm 
la umilirea publică a persoanelor credincioase, la batjocorirea unor sacramente cum ar fi 
împărtăşania sau cultul moaştelor. E o formă de bullying pe motive religioase”,a constatat 


profesorul Raiu. 


Expertul OSCE spune că avem, pentru prima oară după 1989, un partid de prim-plan din 
România cu „0 agendă antireligioasă şi pune în discuţie retragerea unor privilegii ale 
cultelor, precum orele de religie şi finanţarea şcolilor confesionale. Ne înscriem astfel într- 
un trend global, în noul val antireligios din Occident, vizibil în manifestările woke 


îndreptate împotriva simbolurilor creştine sau evreieşti?”. 


